Document ID: 32010D0329
Publication Date: 2010-06-14

Content:
DEĊIŻJONI TAL-KUNSILL 2010/329/PESK
tal-14 ta’ Ġunju 2010
li temenda u testendi l-Azzjoni Konġunta 2007/405/PESK dwar il-missjoni tal-Pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28 u 43(2) tiegħu,
Billi:
(1)
Fit-12 ta’ Ġunju 2007, il-Kunsill adotta l-Azzjoni Konġunta 2007/405/PESK (1) li tistabbilixxi missjoni tal-pulizija tal-Unjoni Ewropea fi ħdan il-qafas tar-riforma tas-settur tas-sigurtà (RSS) u r-relazzjoni tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo).
(2)
Fit-23 ta’ Ġunju 2008, il-Kunsill adotta l-Azzjoni Konġunta 2009/485/PESK (2) li temenda u testendi l-Azzjoni Konġunta 2007/405/PESK sat-30 ta’ Ġunju 2009.
(3)
Fil-15 ta’ Ġunju 2009, il-Kunsill adotta l-Azzjoni Konġunta 2009/466/PESK (3) li temenda u testendi l-Azzjoni Konġunta 2007/405/PESK sat-30 ta’ Ġunju 2010. L-Azzjoni Konġunta 2009/466/PESK prevediet li l-Kunsill għandu jistabbilixxi ammont ta’ referenza finanzjarja ġdid sabiex ikopri n-nefqa marbuta mal-missjoni għall-perijodu mill-1 ta’ Novembru 2009 sat-30 ta’ Ġunju 2010, li sar permezz tal-Azzjoni Konġunta 2009/769/PESK (4) li temenda l-Azzjoni Konġunta 2007/405/PESK.
(4)
Fit-13 ta’ April 2010, wara konsultazzjoni mal-awtoritajiet Kongoliżi u partijiet oħra konċernati, il-Kumitat Politiku u ta’ Sigurtà (KPS) endorsja estensjoni tal-missjoni għal tliet xhur, jiġifieri mill-1 ta’ Lulju 2010 sat-30 ta’ Settembru 2010.
(5)
Il-mandat tal-missjoni qed jitwettaq f’kuntest ta’ sigurtà li jista’ jiddeterjora u jimmina l-objettivi tal-Politika Estera u ta’ Sigurtà Komuni kif definiti fl-Artikolu 24 tat-TFUE.
(6)
L-Azzjoni Konġunta 2007/405/PESK għandha tiġi emendata kif meħtieġ,
ADOTTA DIN ID-DEĊIŻJONI:
Artikolu 1
L-Azzjoni Konġunta 2007/405/PESK hija b’dan emendata kif ġej:
(1)
Fl-Artikolu 9(1), għandu jiżdied is-subparagrafu li ġej:
“L-ammont ta’ referenza finanzjarja maħsub biex ikopri n-nefqa marbuta mal-missjoni għall-perijodu mill-1 ta’ Lulju 2010 sat-30 ta’ Settembru 2010 għandu jkun ta’ EUR 2 020 000.”;
(2)
Fl-Artikolu 16, it-tieni paragrafu għandu jiġi sostitwit b’dan li ġej:
“Għandha tiskadi fit-30 ta’ Settembru 2010.”
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fil-Luxembourgu, l-14 ta’ Ġunju 2010.

Metadata:
Eurovoc Level 1 Categories: 100143
100142
100149
100161
100144
Eurovoc Level 2 Categories: 100168
100280
100171
100177
100176
100212
Eurovoc Level 3 Categories: 5424
4045
3489
4060
1005
4040
2517
All Eurovoc Categories: 1005
1708
217
4045
4779
5551
5873
8481